Ken jou MIV/vigs- en TB-status | Netwerk24
Ken jou MIV/vigs- en TB-status
Deur Brümilda Swartbooi 24 Desember 2018 06:01
Wêreldwyd het ongeveer 19 miljoen mense MIV/vigs en 9,5 miljoen weet nie wat hul status is nieFoto:
MIV/Vigs-bewusmakingsmaand word landwyd in Desember gehou.
“Wêreldwyd het ongeveer 19 miljoen mense MIV/Vigs, waarvan 9,5 miljoen mense nie weet wat hul status is nie.”
Só sê Alice van Zyl van die USA TB Suid-Afrikaanse projek wat deur die Wes-Kaapse gesondheidsdepartement ondersteun word.
Van Zyl sê juis daarom is dit belangrik dat mense nie net moet weet wat hul MIV/Vigs-status is nie, maar ook moet weet of hulle tuberkulose het.
“Vanjaar se tema van die MIV/Vigs-bewusmakingsmaand is “Ken jou status”. Die beste tyd om jou te laat toets, is nou,” voeg sy by.
Van Zyl verduidelik die verbintenis tussen die twee virusse wat TB en Vigs veroorsaak.
“Statistieke wys die meerderheid mense wat Vigs het, sterf weens die feit dat hulle ook TB het. Al twee siektes takel jou immuunstelsel af en as jy HIV+ is, is jy meer vatbaar vir TB en nóg siektes.”
Volgens Van Zyl is onkunde een van die elemente wat mense weerhou om hulle te laat toets.
“Vrees speel ook ’n rol, asook die stigma wanneer mense sien jy word getoets vir MIV/Vigs. Dan is daar ook die bekommernis indien jy wel positief is.”
Volgens statistieke is altesaam 6 211 mense in die Kaapse Wynland in 2017 positief vir MIV/Vigs getoets.
“Van die 6 211 mense was 12% in die Drakenstein-omgewing. In dieselfde tydperk het 7 034 mense in die Kaapse Wynland met TB-behandeling begin, waarvan 2 178 pasiënte (31%) in die Drakenstein-omgewing.”
Van Zyl verduidelik hoe mense vir dié virusse getoets word: “Wat TB betref, word die pasiënt vyf vrae gevra om te bepaal of ’n moontlikheid bestaan dat hy of sy die siekte het. Indien een van die vrae positief geantwoord word, word twee sputum-monsters geneem en na ’n laboratorium gestuur om te bevestig of die pasiënt TB het.”
Sy sê wanneer iemand vir MIV/Vigs getoets word, word ’n “rapid”-toets by die fasiliteit gedoen. Indien dit positief is, word ’n tweede toets ter bevestiging gedoen.
Van Zyl moedig mense aan om na hulle naaste kliniek te gaan om hulle te laat toets. “Jy hoef nie te huiwer nie, want berading en ondersteuning is beskikbaar.”